書黄巖丁明仲墓誌碑陰
作者：陳傅良
朝代：宋

paragraphs: 葉君隻字雙南金，予子拳石藏幽深。
百名以上辭不淫，我豈識子猶漸襟。
黄山之阿墓林林，斷碑日爍秋雨霖。
彼豈孫子力不任，人莫過問嘷孤禽。
子以窮餓死苦吟，束棺逆旅無衣衾。
末乃得此世所欽，子視昔者孰與今。
區間壽短升與沉，長留天地誰無心。
於中詩人最嶇嶔，竟亦朽腐如書蟫。
何獨遺子天球琳，上與郊島名相尋。
雖無薦藉鬼已歆，况立之後主釜鬵。
期以數歲頭勝簪，有田可稼桑可紝。
收拾舊稿編朱鋟，未必千載無知音。
請我書此碑之陰，大亮一語不肯侵。
嗚呼讀者悲不禁，牛羊勿踐木森森。